FI Euroopan unionin virallinen lehti C 77/6

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 77/05

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”SEGGIANO”

EY-N:o: IT-PDO-0005-0561-30.10.2006

SMM ( ) SAN ( X )

1. Nimi:

”Seggiano”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.5 – Öljyt ja rasvat (voi, margariini, öljy jne.)

3.2 Kuvaus 1 kohdassa nimetystä tuotteesta:

Seggiano-ekstra-neitsytoliiviöljyn on oltava peräisin yksinomaan oliivitarhoista, joissa viljellään vähintään 85-prosenttisesti Olivastra Seggianese -lajikkeen oliivipuita. Öljyllä on seuraavat fysikaalis-kemialliset ja aistinvaraiset ominaisuudet:

öljyhappona ilmaistu kokonaishappopitoisuus: painosta enintään 0,50 %;

peroksidiluku enintään: 12;

K232: enintään 2,20;

K270: enintään 0,20;

polyfenolin kokonaispitoisuus: yli 200 ppm;

tokoferolipitoisuus: vähintään 100 ppm;

tyydyttymättömien rasvahappojen pitoisuus: vähintään 78 %;

väri: kellertävään vivahtavasta vihreästä kullankeltaiseen;

tuoksu: hedelmäinen, raikas, puhdas, selvä oliivin tuoksu, jossa tuntuu myös latva-artisokka sekä taustalla valkolihainen hedelmä;

maku: puhdas, selkeä, tuoksua korostava ruohomainen vivahde, tasapainoinen yhdistelmä karvautta ja kirpeyttä;

hedelmäisyyden mediaani: yli 2.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Seggiano-ekstra-neitsytoliiviöljyn raaka-aineena käytettävien oliivien viljelyn ja puristamisen on tapahduttava yksinomaan maantieteellisellä tuotantoalueella.

3.6 Viipalointia, raastamista, pakkaamista jne. koskevat erityiset säännöt:

Seggiano-ekstra-neitsytoliiviöljy on pakattava maantieteellisellä tuotantoalueella, jotta voidaan estää sen kuljetuksesta pakkaamattomana aiheutuva tuotteen erityisominaisuuksien heikkeneminen ja häviäminen.

Nykyisin tiedetään yleisesti, että suurin syy ekstra-neitsytoliiviöljyn laadun heikkenemiselle on hapettuminen tai yleisemmin sanottuna joutuminen kosketukseen ilman kanssa, minkä vuoksi määrätään öljyn säilytystä koskevista erityistoimenpiteistä. Siirtäminen astiasta toiseen ja kuljetus on kielletty, koska ne johtaisivat väistämättä öljyn hapettumiseen.

3.7 Merkintöjä koskevat erityiset säännöt:

Etikettiin on ehdottomasti merkittävä seuraavat tiedot: suojatun alkuperänimityksen ”Seggiano” nimi sekä kirjainlyhenne ”DOP” (SAN) tai teksti ”Denominazione di Origine Protetta” (suojattu alkuperänimitys) ja tuotteen logo, joka muodostuu kehän sisällä olevasta tyylitellystä oliivista ja toisesta samankeskisestä ympyrästä, jonka avoimessa osassa on teksti ”Seggiano D.O.P.”.

4. Maantieteellisen alueen tarkka rajaus:

Seggiano-ekstra-neitsytoliiviöljyn tuotantoalue käsittää seuraavien kuntien alueen Grosseton maakunnassa: Arcidosso, Castel del Piano, Cinigiano, Roccalbegna, Santa Fiora, Seggiano, Semproniano sekä osittain Castell’Azzara, jonka tuotantoalueeseen kuuluvaa osaa rajoittavat selkeästi Fiorajoki ja maakunnalliset tiet 4 ja 34.

5. Yhteys maantieteelliseen alueeseen:

5.1 Maantieteellisen alueen erityisyys:

Seggiano-ekstra-neitsytoliiviöljyn maantieteellinen tuotantoalue sijaitsee Etelä-Toscanan tuliperäisen Monte Amiata-vuoren (1 738 metriä merenpinnan yläpuolella) lounaisosassa. Tämä ylängön reuna-alue on poikkeuksellinen yhtenäisen kallion vuoksi, jota esiintyy tulivuoren muilla rinteillä vain rajoitetusti tai ei lainkaan. Tämä ominaisuus selittyy sillä, että alueella on kaksi matalampaa vuorta, Monte Labbro (1 193 m) ja Monte Civitella (1 107 m). Maantieteellisen alueen geologialle on ominaista myöhäisellä plioseenikaudella ja kvartäärikaudella syntyneen Monte Amiatan tulivuorikompleksin sijainti sedimenttikerrostumien päällä. Alueen ilmasto-olosuhteisiin vaikuttavat sekä Monte Amiatan että Tyrrhenanmeren läheisyys. Vuoden keskilämpötila vaihtelee Santa Fioran sääasemalla mitatusta 12,3 °C:eesta alueen korkeimmissa osissa Mancianon sääasemalla mitattuun 13,4 °C:eeseen alueen matalammissa osissa. Ilmasto on kostea, ja vuotuinen sademäärä on yli 1 000 mm. Lumisateiden määrä ja tiheys vaihtelee vuodesta toiseen, mutta rinteiden sijaintiasemasta johtuen lumi sulaa aina nopeasti.

5.2 Tuotteen erityisyys:

Seggiano-ekstra-neitsytoliiviöljy on hienostunut tuote, jossa erottuu heti selkeästi tuoreen raikas hedelmäinen oliivin tuoksu, jossa tuntuu myös latva-artisokka ja taustalla valkolihainen hedelmä. Eräät tämän oliiviöljyn tyypilliset ja vakaat erityispiirteet liittyvät aistinvaraisiakin ominaisuuksia enemmän sen ravitsemuksellisiin ominaisuuksiin ja erityisesti sen hyvään antioksidanttivaikutukseen (ns. pienyhdisteiden osuus koostumuksesta on noin 2 %). Muita tärkeitä ainesosia ovat polyfenolit, joiden määrä voi olla jopa 450 mg litrassa, ja tyydyttymättömien rasvahappojen huomattava osuus (n. 83–84 %) tyydyttyneisiin rasvahappoihin verrattuna.

SAN-tuotteen ”Seggiano” tuotantoalueella tuotettu oliiviöljy saadaan Olivastra Seggianese -lajikkeesta, jonka tyydyttämättömien rasvahappojen (palmito-oleiinihappo, öljyhappo, linoli- ja linoleenihappo, eikosaeenihappo) pitoisuus on suurempi ja myös steariinihappopitoisuus korkeampi kuin maakunnan muista osista peräisin olevilla tuotteilla.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Seggiano-ekstra-neitsytoliiviöljyn kemialliset, fysikaaliset ja aistinvaraiset ominaisuudet ovat läheisesti sidoksissa lajikkeen ja alueen väliseen tiiviiseen yhteyteen. Monte Amiatan kylmän ilmaston välitön vaikutus ja oliivitarhojen perinteinen sijainti korkealla vuoristossa ovat edistäneet Olivastra Segianese – lajikkeen viljelyä alueella.

Oliivipuu on yksi kyseisen alueen olennaista tekijöistä, ja sen viljely rinteillä on leudon ilmaston, meren suotuisan vaikutuksen ja runsaamman auringonvalon ansiota. Myös ihminen on kirjaimellisesti luonut edellytykset viljelylle alueen laaksoissa pengertämällä kaltevat rinteet ja parantamalla köyhää maaperää kuokkimalla. Vuosisatojen kuluessa alueella on kehittynyt hyvin kylmää kestävä paikallinen lajike, Olivastra Seggianese. Tämä ominaisuus ei ole pelkkä biologinen erikoisuus vaan pikemminkin erityispiirre, joka yhdistää kyseisen kasvin sen viljelyalueeseen. Vuosisataisen kehityksen tuloksena on syntynyt genotyyppi, joka ainoana kestää aiemmin usein toistuneita kovia pakkasia ja talven ja kevään sankkoja lumisateita. Lajike syntyi kyseisellä alueella ja on lähes ainoa siellä viljelty oliivilajike.

Historiallisista asiakirjoista vuodelta 1550 käy ilmi oliivinviljelyn merkitys alueen talouselämälle, ja niissä kerrotaan myös sakoista, joita määrättiin oliivipuiden poisrepimisestä tai kaatamisesta. Kaupallisten hyödyntämismahdollisuuksien innoittamana 1700-luvulla istutettiin yhä enemmän uusia oliivitarhoja, ja aikakauden asiakirjoissa kuvaillaan alueella tuolloin tapahtuneita muutoksia.

Eritelmän julkaisutiedot:

Eritelmän täydellinen teksti on saatavissa internet-osoitteessa:

— joko seuraavan linkin kautta: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai

— menemällä suoraan ministeriön www-sivuston etusivulle (http://www.politicheagricole.it) ja valitsemalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE [regolamento (CE) n. 510/2006]”.

(1) EUVL L 93, 31.3.2006, s. 12.